घुमारवीं। भराड़ी पंचायत के लौहट गांव में बुधवार सुबह दो नकाबपोशों ने एक घर में घुसकर वहां मौजूद महिला को जबरन जहर पिला दिया। महिला को जहर पिलाकर दोनों नकाबपोश वहां से फरार हो गए। महिला ने फोन पर गांव की एक अन्य महिला को इसकी जानकारी दी। पता चलने पर गांव के लोग वहां एकत्रित हो गए।
महिला को भराड़ी अस्पताल पहुंचाया गया, जहां से उसे बिलासपुर रेफर कर दिया गया। बिलासपुर पहुंचने से पहले ही उसने रास्ते में दम तोड़ दिया। फिल्मी स्टाइल में दिनदहाड़े हुई इस घटना से क्षेत्रवासी न केवल स्तब्ध हैं, बल्कि इलाके में दहशत का माहौल भी है। जानकारी के अनुसार कांता को बीते कुछ समय से धमकियां मिल रही थीं। उसे धमकी भरे खत भी मिले थे। धमकियां कौन और क्यों दे रहा था, इसका खुलासा फिलहाल नहीं हो पाया है। पुलिस मामला दर्ज कर छानबीन में जुट गई है।
धमकी भरे खत भी मिले थे, पुलिस को करवाया था अवगत
बताया जा रहा है कि 4-5 दिन पहले कांता ने पुलिस को इससे अवगत कराने के साथ ही उसे मिले धमकी भरे खत भी दिखाए थे। ग्रामीणों का कहना है कि यदि पुलिस ने कांता की शिकायत को गंभीरता से लेते हुए उचित कदम उठाए होते तो उसे जान से हाथ नहीं धोना पड़ता। इस बारे घुमारवीं के डीएसपी अंजनी जसवाल ने बताया कि घुमारवीं अस्पताल में पोस्टमार्टम के बाद महिला का शव उसके परिजनों को सौंप दिया गया है। उन्होंने बताया कि पुलिस मामले की छानबीन कर रही है। दोषियों को जल्द ही गिरफ्तार कर लिया जाएगा।
घर में अकेली थी कांता, खाना बना रही थी
लौहट गांव की कांता (45) घर में अकेली रहती थी। उसका पति प्रकाश चंद पंजाब में मजदूरी करता है तथा दोनों बच्चे भी बाहर रहते हैं। कांता के भाई नानक चंद के अनुसार वह गत मंगलवार शाम बहन से मिलने आया था। सुबह करीब 8 बजे वह सतसंग सुनने चला गया। लगभग 10 बजे दो नकाबपोश घर में घुस गए। उस समय कांता खाना बना रही थी। इससे पहले कि कांता कुछ समझ पाती, नकाबपोशों ने उसे जबरदस्ती जहरीला पदार्थ पिला दिया और वहां से फरार हो गए। कांता ने किसी तरह गांव की ही वीना नामक महिला को फोन पर आपबीती सुनाई। पता चलते ही आस पड़ोस के लोग वहां एकत्रित हो गए। तब तक कांता बेसुध हो चुकी थी। उसे तुरंत भराड़ी अस्पताल ले जाया गया। हालत गंभीर देख भराड़ी से उसे बिलासपुर रेफर कर दिया गया, लेकिन अवढाणीघाट के पास उसने दम तोड़ दिया।
hin_Deva hin_Deva hin_Deva hin_Deva hin_Deva hin_Deva